### NN 111/2025 (13.8.2025.), Presuda Visokog upravnog suda Republike Hrvatske poslovni broj: Usoz-333/2023-7 od 14. srpnja 2025.

VISOKI UPRAVNI SUD REPUBLIKE HRVATSKE

1643

PRESUDA

Visoki upravni sud Republike Hrvatske u vijeću sastavljenom od sutkinja toga suda Senke Orlić-Zaninović, predsjednice vijeća, Blanše Turić, Snježane Horvat Paliska, Kristine Senjak Krunić i Ljiljane Karlovčan Đurović, članica vijeća, uz sudjelovanje više sudske savjetnice-specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu obavijesti građana AS, [osobni identifikacijski broj] iz [adresa], na sjednici vijeća održanoj 14. srpnja 2025.

presudio je

Ukida se Odluka o nerazvrstanim cestama (»Službeni glasnik Grada Zagreba«, broj: 18/13., 16/14., 25/15., 2/17., 7/18., 22/20., 34/20., 26/21., 3/24.).

Obrazloženje

1. Podnositeljica obavijesti predlaže ocijeniti zakonitost općeg akta Odluke o nerazvrstanim cestama (»Službeni glasnik Grada Zagreba«, broj: 18/13., 16/14., 25/15., 2/17., 7/18., 20/18., 22/20., 34/20., 26/21. i 29/22.) koju je donijela Gradska skupština Grada Zagreba.

2. Temeljni razlog nezakonitosti gore navedenog općeg akta nalazi u činjenici da je sporna Odluka donesena na temelju članka 109. Zakona o cestama (»Narodne novine«, broj: 4/11., 22/13., 54/13., dalje: ZoC) i članka 3. točke 2. Statuta Grada Zagreba. Kasnije izmjene i dopune donesene su također na temelju 109. Zakona o cestama i članka 38. točke 2. Statuta Grada Zagreba ili članka 41. točke 2. Statuta Grada Zagreba (»Službeni glasnik Grada Zagreba«, broj: 23/16., 2/18., 23/18., 3/20., 3/21. i 11/21., dalje: Statut).

3. Smatra da odredbe članka 109. Zakona o cestama i članci 38. točke 2. odnosno 41. točke 2. Statuta ne daju ovlast predstavničkom tijelu jedinice lokalne samouprave za donošenje odluke kojom nekretninu u privatnom vlasništvu proglašavaju nerazvrstanom cestom pa je predmetna Odluka donesena je na temelju nevaljane pravne osnove.

4. Nadalje osporava pravo Grada Zagreba da na temelju očitovanja Gradskog ureda za prostorno uređenje klasa: 340-01/16-01/313, urbroj: 251-13-93/1O3-17-202 od 19. listopada 2017. godine, a koji upravni akt je prethodio donošenju prijavnog lista geodetskog elaborata RN 58/2019 k.o. [katastarska općina], kojim se u zk.ul.br. [zemljišnoknjižni uložak] k.o. [katastarska općina] upisuje promjena i oblik površine na dijelu k.č. [katastarska čestica] k.o. [katastarska općina], upisom nerazvrstane ceste Ulice Prisavlje, smanji površinu nekretnine u suvlasništvu podnositeljice. Pri tome posebno naglašava da konkretna površina od 151 m² nije nerazvrstana cesta, jer u naravi nije riječ o cesti za promet vozilima, već o dijelu ograđenog dvorišta nekretnine u njezinom vlasništvu.

5. S obzirom na to da tvrdi da predmetna površina nije nerazvrstana cesta u smislu članka 131. stavka 1. ZoC-a (cesta koja se koristi za promet vozila), predlaže ukinuti opći akt.

6. Donositelj osporene Odluke u svojem očitovanju na prijedlog osporava legitimaciju podnositeljice za podnošenje ovog zahtjeva, ističe da je Odluka na pravnoj snazi i da se njome uređuje upravljanje, građenje, rekonstrukcija, održavanje, mjere zaštite nerazvrstanih cesta i nadzor nad primjenom Odluke, kao i prekršajne odredbe. Smatra da je članak 109. ZoC-a valjana pravna osnova za donošenje ove Odluke. Predlaže prijedlog odbaciti, podredno odbiti.

7. Prijedlog je osnovan.

8. Predmetnu Odluku je donijela Gradska skupština Grada Zagreba, na 4. sjednici, 29. kolovoza 2013. na temelju članka 109. Zakona o cestama (»Narodne novine«, broj: 84/11., 22/13. i 54/13.) i članka 38. točke 2. Statuta Grada Zagreba (»Službeni glasnik Grada Zagreba«, broj: 19/99., 19/01., 20/01. – pročišćeni tekst, 10/04., 18/05., 2/06., 18/06., 97/09., 16/09., 25/09., 10/10. i 4/13.), i ona je višekratno mijenjana pa tako i nakon podnošenja ove obavijesti građana. Donositelj se u preambulama svih ovih odluka poziva na odredbu članka 109. ZoC-a i odgovarajuću odredbu svojeg Statuta, koja određuje ovlasti predstavničkog tijela na donošenje općih akata.

9. Odredbe Statuta koje propisuju ovlasti gradskog vijeća, samostalno, bez mjerodavnog materijalnog prava, ne mogu biti osnova za donošenje općeg akta.

10. Odredba članka 109. ZoC-a, također, nije valjana pravna osnova za donošenje Odluke o nerazvrstanim cestama kojom se uređuje upravljanje, građenje, rekonstrukcija, održavanje, mjere zaštite nerazvrstanih cesta, nadzor nad primjenom Odluke i prekršajne odredbe.

11. Nesporno je da iz odredbe članka 101. ZoC- proizlazi pravo vlasništva jedinice lokalne samouprave nad nerazvrstanom cestom, koja je javno dobro u općoj uporabi, kao i da iz slijednih odredbi tog zakona proizlazi njezina ovlast da uredi razna pitanja vezana za zakonito upravljanje tim javnim dobrom, ali to nije odredba članka 109. ZoC-a koja propisuje jedino zaštitu nerazvrstane ceste pa pozivanje samo na ovu odredbu ZoC-a, nije dostatna zakonska osnova za donošenje predmetne Odluke.

12. Kako je i posljednja izmjena predmetne Odluke (»Službeni glasnik Grada Zagreba«, broj: 3/24.) donesena pozivom na odredbu članka 109. ZoC-a to je presudom obuhvaćena i ova posljednja izmjena Odluke.

13. Slijedom iznesenog, ocijenivši da je osporeni opći akt nezakonit u formalno pravnom smislu, valjalo je, na temelju članka 162. stavka 3. Zakona o upravnim sporovima (»Narodne novine«, broj: 36/24.), odlučiti kao u izreci.

Poslovni broj: Usoz-333/2023-7
 Zagreb, 14. srpnja 2025.

Predsjednica vijeća
 Senka Orlić-Zaninović, v. r.